Alma Möller

Alma Dagbjört Möller (f. 24. júní 1961) er íslenskur svæfinga- og gjörgæslulæknir og núverandi heilbrigðisráðherra Íslands. Alma var áður landlæknir frá 2018 til 2024 og var fyrsta konan sem gegndi embættinu. Hún var kjörin á þing fyrir Samfylkinguna árið 2024 og tók í kjölfarið við embætti heilbrigðisráðherra.

 Fjölskylda 
Alma fæddist á Siglufirði og foreldrar hennar eru hjónin Jóhann Georg Möller (1918-1997) verkstjóri og bæjarfulltrúi Alþýðuflokksins á Siglufirði og Helena Sigtryggsdóttir húsmóðir (1923-2024). Alma er yngst sex systkina„Minningagreinar: Jóhann Georg Möller“, Morgunblaðið, 5. júlí 1997 (skoðað 13. mars 2020) og er gift Torfa Fjalari Jónassyni hjartalækniMbl.is, „Landlæknir færði fálkaunganum Kríu rjúpu“ (skoðað 13. mars 2020) og eiga þau tvö börn. Bróðir Ölmu er Kristján Möller fyrrverandi ráðherra.

 Menntun og starfsferill 
Hún ólst upp á Siglufirði en lauk stúdentsprófi frá Menntaskólanum á Akureyri árið 1981, læknaprófi frá Háskóla Íslands árið 1988, sérfræðinámi í svæfingum og gjörgæslu við Háskólasjúkrahúsið í Lundi í Svíþjóð árið 1995 og prófi Evrópsku svæfingalæknasamtakanna árið 1996. Hún varði doktorsritgerð sína við Háskólann í Lundi árið 1999 og hefur einnig lokið meistaraprófi í stjórnun heilbrigðisþjónustu og lýðheilsu og hlotið sérfræðiviðurkenningu í heilbrigðisstjórnun.„Doktorsvörn í læknisfræði“, Morgunblaðið, 14. janúar 2000 (skoðað 31. júlí 2019) Skömmu eftir að hún tók við embætti landlæknis lauk hún diplómanámi í opinberri stjórnsýslu frá Háskóla Íslands. 

Alma starfaði sem sérfræðingur við Háskólasjúkrahúsið í Lundi í Svíþjóð frá 1993-2002. Árið 2002 fluttist hún til Íslands og tók við starfi yfirlæknis á gjörgæsludeildum Landspítala í Fossvogi og við Hringbraut. Frá árinu 2014-2018 var hún framkvæmdastjóri aðgerðasviðs Landspítala.Siglfirðingur.is, „Alma skipuð landlæknir“  (skoðað 31. júlí 2019) Þann 1. apríl 2018 tók Alma við embætti landlæknis og er fyrsta konan sem gegnir embættinu í 258 ára sögu þess.Landlæknir.is, „Alma Dagbjört Möller tekin við embætti landlæknis“  (skoðað 31. júlí 2019) Alma var einnig fyrsta konan sem starfaði sem þyrlulæknir Landhelgisgæslunnar en hún var þyrlulæknir frá 1990-1992.Mbl.is, „Notar læknagenin áfram“, (skoðað 13. mars 2020)   

Alma var sæmd riddarakrossi Hinnar íslensku fálkaorðu fyrir störf í þágu heilbrigðismála þann 17. júní 2020.

Frá 2020 til 2022 var Alma áberandi í fjölmiðlum og upplýsingafundum vegna Kórónaveirufaraldursins sem þá gekk yfir. Þau Alma, Víðir Reynisson og Þórólfur Guðnason hlutu viðurnefnið „þríeykið“ í fjölmiðlaumfjöllun á tíma faraldursins.

Þingferill
Alma tilkynnti hinn 17. október 2024 að hún hygðist gefa kost á sér í alþingiskosningum sama ár fyrir Samfylkinguna. Hún var kosin á þing og tók við embætti heilbrigðisráðherra í ráðuneyti Kristrúnar Frostadóttur 21. desember 2024.

 Tilvísanir 

Flokkur:Handhafar riddarakross Hinnar íslensku fálkaorðu
Flokkur:Heilbrigðisráðherrar Íslands
Flokkur:Íslenskir læknar
Flokkur:Landlæknar

Flokkur:Stúdentar úr Menntaskólanum á Akureyri
Flokkur:Þingmenn Samfylkingarinnar